Mgr. **Zuzana Kumanová**, PhD. (\* 27. január 1970, Považská Bystrica) je slovenská etnografka a historička. Spolupracovala a bola štatutárnou zástupkyňou občianskeho združenia In Minorita. Spolupracovala s Úradom splnomocnenca vlády SR pre národnostné menšiny, Úradom splnomocnenca vlády SR pre rómske komunity a Splnomocnencom pre najmenej rozvinuté okresy. V rokoch 2020 – 2021 bola štátnou tajomníčkou MK SR za politickú stranu Za ľudí.

Skorý život
-----------

Pochádza zo zmiešanej slovensko-rómskej rodiny. Detstvo strávila v Púchove, kde chodila aj na základnú školu a gymnázium. V roku 1993 vyštudovala odbor história a národopis na Filozofickej fakulte Univerzity Komenského v Bratislave, kde neskôr ukončila aj svoje postgraduálne štúdium.

Pôsobenie v neziskovom sektore
------------------------------

Po ukončení štúdia vstúpila Zuzana Kumanová do neziskového sektora. V roku 1999 stála pri zrode občianskeho združenia In Minorita, ktorého je predsedníčkou. Občianske združenie In Minorita sa okrem iného venuje aj téme rómskeho holokaustu, národnostným menšinám a postaveniu žien v spoločnosti.

### Ma Bisteren!

In Minorita realizuje od roku 2005 projekt *Ma Bisteren!*, ktorý sa usiluje o zvýšenie povedomia o téme rómskeho holokaustu vo verejnom diskurze. Ma Bisteren znamená v slovenčine nezabudneme, pamätáme alebo pripomíname si. V rámci tohto projektu bolo postavených 7 pamätníkov pripomínajúcich rómsky holokaust na Slovensku. Centrálny pamätník rómskeho holokaustu je v areáli Múzea SNP v Banskej Bystrici. Ďalej boli postavené pamätníky v Hanušovciach nad Topľou, kde rómski muži vykonávali nútené práce, vo Zvolene na židovskom cintoríne, kde je masový hrob, v Slatine, kde bolo popravených takmer 60 ľudí, v Dubnici nad Váhom, kde bol koncentračný tábor, v Lutile, kde zmizla počas jednej noci celá rómska komunita. a na mieste masového popraviska v Nemeckej. Projekt Ma Bisteren! taktiež dopĺňa mená obetí rómskeho holokaustu pri týchto pamätníkoch.

Zuzana Kumanová o rómskom holokauste: *„Práve neustále sprítomňovanie témy pokladám za dôležité. Tiež za dôležité pokladám neustále dopĺňanie informácií o obetiach, predovšetkým zaznamenať mená, aby tieto obete neupadli do zabudnutia."*

Pôsobenie v štátnej správe
--------------------------

V roku 2010 sa Zuzana Kumanová stala riaditeľkou odboru koncepcií analýz a regionálnej koordinácie Úradu splnomocnenca vlády SR pre rómske komunity. Taktiež spolupracovala s Úradom splnomocnenca vlády SR pre národnostné menšiny. Od roku 2015 do roku 2018 bola členkou expertného tímu Úradu splnomocnenca vlády SR pre podporu najmenej rozvinutých okresov. V roku 2019 bola poradkyňou Úradu splnomocnenca vlády SR pre rómske komunity. Podieľala sa na realizácii projektu pre podporu najmenej rozvinutých okresov, ktorý sa sústredí na zvyšovanie zamestnanosti. Zuzana Kumanová kandidovala v parlamentných voľbách v roku 2020 za stranu Za ľudíÍ a od októbra 2020 do augusta 2021 bola štátnou tajomníčkou Ministerstva kultúry. 25. augusta 2021 ju vláda na návrh Veroniky Remišovej z postu bez udania dôvodu odvolala, výmena pravdepodobne súvisela s mocenským bojom frakcií v strane.

Ocenenia
--------

* 2015: cena *Lúč z tmy* od občianskeho združenia EduRoma a Ústavu romologických štúdií UKF v Nitre za aktivity podporujúce zlepšenie postavenia Rómov.
* 2019: Pribinov kríž I. triedy od prezidenta Andreja Kisku za mimoriadne zásluhy o sociálny rozvoj Slovenskej republiky v oblasti etnografie a histórie.

Referencie
----------

1. ↑  Kumanová, Zuzana, PhD. In:  *Amari Luma : rómska internetová encyklopédia* [online]. Romano kher – Rómsky dom, [cit. 2021-08-26]. Dostupné online.
2. 1 2  Zuzana Kumanová. In:  *Osoby, ktoré získali titul na UK* [online]. Bratislava: Univerzita Komenského, [cit. 2021-08-26]. Dostupné online. Archivované 2021-08-26 z originálu.
3. ↑   *Inminorita.sk* [online]. romaholocaust.sk, [cit. 2021-08-26]. Dostupné online.
4. 1 2  SZALAY, Zoltán. *Štátna tajomníčka Kumanová: Zmierme sa s tým, že ľudia môžu mať viacnásobnú identitu, a neberme to ako nepriateľstvo* [online]. Denník N, 2021-03-05, [cit. 2021-08-04]. Dostupné online.
5. 1 2 3 4 5 6   *Púchovská rodáčka Zuzana Kumanová bola ocenená Pribinovým krížom I. triedy* [online]. Púchovské noviny, 2019-01-25, [cit. 2021-08-04]. Dostupné online.
6. ↑  GÁLISOVÁ, Zuzana. *Zuzana Kumanová: Rómov považoval režim za nehodných života* [online]. TV noviny, 2019-08-01, [cit. 2021-08-04]. Dostupné online. Archivované 2021-08-04 z originálu.
7. ↑   *Všetko o parlamentných voľbách: Zuzana Kumanová* [online]. Aktuality.sk, [cit. 2021-08-04]. Dostupné online.
8. ↑  TASR; SITA. Vláda odvolala štátnu tajomníčku Kumanovú, dôvod nepozná. *sme.sk* (Bratislava: Petit Press), 2021-08-25. Dostupné online [cit. 2021-08-26]. ISSN 1335-4418.
9. ↑   Vláda odvolala štátnu tajomníčku rezortu kultúry Kumanovú. *pravda.sk* (Bratislava: Perex), 2021-08-25. Dostupné online [cit. 2021-08-26]. ISSN 1336-197X.
10. ↑   *Prezident udelil štátne vyznamenania 15 ženám a 15 mužom* [online]. Bratislava: Kancelária prezidenta SR, 2019-01-08, [cit. 2021-08-26]. Dostupné online.

Externé odkazy
--------------

* Diela Zuzany Kumanovej v súbornom katalógu Slovenskej národnej knižnice
* Z. KUMANOVÁ: Veľa rómskych žien prestalo veriť, že ich život bude lepší – rozhovor pre portál Teraz.sk TASR (2014)

Autoritné údaje: * GND: 138381445
* VIAF: 89930233